אוה מדז'יבוז'

ביוגרפיה

מדז'יבוז' נולדה בצ'רנוביץ' אשר באוקראינה (ברית המועצות לשעבר). בגיל שנתיים וחצי עלתה עם משפחתה לישראל.
ב-1997 הוסמכה כרואת חשבון. בהשכלתה הפורמלית היא בעלת תואר ראשון במנהל עסקים מהמכללה למנהל בתל אביב. כמו כן, למדה לתואר שני בביקורת פנימית וציבורית ולימודי מנהל עסקים.
בין השנים 1998–2001 עבדה באגף מס הכנסה שבמשרד האוצר והגיעה לתפקיד רכזת חוליית חברות (הצעירה ביותר בארגון). במקביל שימשה כמרצה במסגרות אקדמאיות בקורסים לחשבונאות בחוגים שונים.
בשנת 2001 פרשה מהשירות הציבורי ועברה לסקטור הפרטי: היא מונתה לסמנכ"ל הכספים של תחנת רדיו תל אביב (102fm). בשנת 2004 מונתה למנכ"ל התחנה, תוך שהיא מבצעת שורת שינויים בתחום התוכן, לרבות שדרוג לוח התוכניות, הוספת רצועות שידור עם מגישים ידועים ומוכרים, העלאת קמפיין טלוויזיה לקידום מגישי התחנה השונים (לראשונה ברדיו האזורי), שינוי מבנה חטיבת המכירות של התחנה, והגדלת הכנסותיה.
בשנת 2006 מונתה לסמנכ"ל הפיננסים והפיתוח העסקי של שידורי קשת. במסגרת תפקידה ניהלה את עסקי החברה והחברות הבנות, הן בפעילות הקיימת, והן בפיתוח מנועי צמיחה חדשים, לרבות אתר mako. בנוסף הקימה ווניהלה את אגף פעילות קשת בחו"ל, לרבות מכירת פורמטים של התוכניות השונות מבית היוצר של החברה. באותה שנה הוענק לה אות "אשת העיר תל אביב" מטעם עיריית תל אביב-יפו על תרומתה לתחום התקשורת.
בין השנים 2009–2011 שימשה כמנכ"ל קבוצת מעריב. על אף מצבה הפיננסי הקשה של החברה והמצוקה התזרימית של הארגון, הובילה מדז'יבוז' בהצלחה הנפקה מוצלחת בשוק ההון של 52 מיליון ש"ח להמרה, ניהלה בדיקת ניאותות למשקיע חדש שהצטרף לחברה, הובילה תוכנית קיצוצים רחבה וגיבשה את האסטרטגיה הניהולית, המכירתית והשיווקית של הקבוצה כולה.
בין השנים 2012–2014 שימשה כיו"ר משותף בוועד המנהל של עמותת צמ"ח. העמותה מוגדרת כפרויקט חברתי סטודנטיאלי, הפועל למען העמקת ערכי הציונות ואהבת הארץ ללא שיוך פוליטי כלשהו.
בחודש אוקטובר 2014 מונתה ליו"ר הרשות השנייה לטלוויזיה ולרדיו. בין הישגיה הבולטים בקדנציה זו הובלת המהלך להענקת רישיון לערוץ 10 לתקופה של 15 שנים, מהלך תקדימי שהבטיח את שרידותו של הערוץ; מהלך המעבר לערוצי השידור החדשים של קשת ורשת; שורה של הקלות רגולטוריות שסייעו לייצוב שוק הטלוויזיה ויצירת שינוי משמעותי בנוכחות המגדרית על מסכי הטלוויזיה ובתחנות הרדיו לאחר שורה של דיונים, מחקרים ושיתופי פעולה אשר יזמה.
בחודש יולי 2017 אישרה הממשלה את המלצת השרה לשוויון חברתי גילה גמליאל למנות את מדז'יבוז' לתפקיד מנכ"לית הרשות לקידום מעמד האישה. מינוי זה נכנס לתוקף בחודש אוקטובר 2017. עם כניסתה לתפקיד פרסמה מאמר בידיעות אחרונות בו הציבה את נושא ההטרדות המיניות כאחד הדגלים המרכזיים בהם מתכוונת הרשות לעסוק בשנה הקרובה.
כמנכ"לית הרשות לקידום מעמד האישה הובילה את קמפיין "תתמודדי" בהשתתפות השחקנית ליטל שוורץ אשר קרא לנשים להתמודד במסגרת הבחירות לרשויות המקומיות בישראל (2018). בתום מערכת הבחירות נבחרו נשים לכהן בראשות 14 רשויות מקומיות ומועצות אזוריות וגדל מספר הנשים המכהנות במועצות היישובים מ-326 ב-2013 ל-428. הקמפיין זיכה את מדז'יבוז' באות "אשת השיווק של נובמבר" מטעם איגוד השיווק הישראלי.
בנוסף עומדת מדז'יבוז' בראש הוועדה הלאומית לצמצום ומניעת הטרדות מיניות. בוועדה, המתוקצבת על ידי המשרד לשוויון חברתי ב-10 מיליון שקלים, חברים מנכ"ל משרד האוצר שי באב"ד, מנכ"לית משרד המשפטים אמי פלמור, מנכ"ל המשרד לשוויון חברתי אבי כהן, מנכ"ל משרד החינוך שמואל אבואב, יועצת המפכ"ל לענייני נשים תנ"צ יפעת שקלאר, יועצת הרמטכ"ל לענייני מגדר תא"ל שרון ניר ומנכ"לית איגוד מרכזי הסיוע לנפגעות ונפגעי תקיפה מינית בישראל אורית סוליציאנו.
בנוסף, ייצגה את ישראל בשורה של פורומים בינלאומיים ובהם דיוני ועדת האו"ם לזכויות אדם ומפגשים של הארגון לשיתוף פעולה ולפיתוח כלכלי, הובילה שני קמפיינים ציבוריים בקריאה להענקת פרס ישראל לנשים והגישה רשימה של למעלה מ-70 מועמדות לפרס ישראל תשע"ט, יצאה נגד ההסדרים המקלים לנאשמים בעבירות מין, יזמה שיתוף פעולה עם שבוע האופנה בתל אביב להעלאת המודעות לנושא מודל היופי ודימוי גוף בקרב נערות ונשים, קראה למנות לראשונה בישראל מפכ"לית למשטרת ישראל ולמנות יותר נשים לבית המשפט העליון ולתפקידים ציבוריים.
לאורך השנים מכהנת מדז'יבוז' כדירקטורית בבנק הדואר, בחברת נמלי ישראל ובמועצת המנהלים של ועדת התביעות. היא הייתה חברה בוועדת פילבר לבחינת שוק התקשורת, בוועדת אייל לבחינת הכשל בשוק הפקות המקור בטלוויזיה המסחרית, ובוועדה לפריסה אוניברסלית של בזק והוט.
מדז'יבוז' מתגוררת בתל אביב והיא אמא יחידנית לבן.